32000R0645
L 078/7
JURNALUL OFÍCIAL AL UNIUNII EUROPENE
REGULAMENTUL (CE) NR. 645/2000 AL COMISIEI
din 28 martie 2000
de stabilire a normelor de aplicare necesare pentru buna funcționare a anumitor dispoziții ale articolului 7 din Directiva 86/362/CEE și articolului 4 din Directiva 90/642/CEE de stabilire a conținuturilor maxime de reziduuri de pesticide din și de pe cereale și anumite produse de origine vegetală, inclusiv fructe și legume
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide din și de pe cereale (1), astfel cum a fost modificată ultima dată prin Directiva 1999/71/CE a Comisiei (2), în special articolul 7,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (3), astfel cum a fost modificată ultima dată prin Directiva 1999/71/CE, în special articolul 4,
întrucât:
(1)
Articolul 7 din Directiva 86/362/CEE și articolul 4 din Directiva 90/642/CEE cuprind dispozițiile de bază privind controlul pesticidelor din și de pe cereale, fructe și legume.
(2)
Experiența acumulată în ceea ce privește elaborarea și punerea în aplicare a recomandărilor Comisiei arată că planificarea plurianuală cu posibilitatea de adaptare anuală reprezintă cea mai eficientă modalitate de inițiere a programelor comunitare de control coordonat.
(3)
Articolul 7 din Directiva 86/362/CEE și articolul 4 din Directiva 90/642/CEE stabilesc reexaminarea și adoptarea măsurilor ce se impun, cum ar fi publicarea de către Comisie a rapoartelor Comunității Europene privind informațiile selectate și însumate de la statele membre și adoptarea măsurilor la nivel comunitar în ceea ce privește notificarea nerespectării conținuturilor maxime. Experiența acumulată demonstrează că laboratoarele care efectuează analize ale reziduurilor de pesticide trebuie să funcționeze la un nivel calitativ înalt pentru ca rezultatele lor să prezinte un grad ridicat de fiabilitate. Participarea laboratoarelor la teste regulate de competență și punerea în aplicare a procedurilor de control al calității pot contribui la respectarea cerințelor de acreditare prevăzute la articolul 3 din Directiva 93/99/CEE a Consiliului din 29 octombrie 1993 privind măsurile adiționale referitoare la controlul oficial al produselor alimentare (4).
(4)
Dat fiind că trebuie să aibă încredere în calitatea, exactitatea și comparabilitatea informațiilor transmise de statele membre, informații pe care le selectează și le adună în vederea prezentării rapoartelor Comunității Europene, Comisia trebuie să contribuie financiar la acțiunile care susțin realizarea programului de control conform standardelor optime. Este necesar ca în special testele regulate de competență a laboratoarelor și reexaminarea și elaborarea liniilor directoare privind procedurile de control al calității, efectuate cu ocazia reuniunilor regulate ale experților, să facă obiectul unei susțineri.
(5)
Este necesară contribuția financiară a Comisiei la acțiunile care susțin alte aspecte de coordonare a controlului reziduurilor de pesticide la nivel comunitar. Este necesară cu precădere susținerea lucrărilor care permit Comisiei să îndeplinească cerința în conformitate cu care, în mod progresiv, aceasta ar trebui să pună bazele unui sistem care să permită evaluarea expunerii alimentare efective pe baza datelor obținute prin intermediul controlului.
(6)
Comunicarea Comisiei [COM(97) 183] privind sănătatea consumatorilor și siguranța alimentară descrie funcționarea autorităților de control și inspecție alimentară, veterinară și fitosanitară. Controlul reziduurilor de pesticide din și de pe cereale, fructe și legume este o activitate care ar trebui să revină autorităților de inspecție.
(7)
Controlul efectuat în anii 1996 și 1997 a relevat cazuri de nerespectare a conținutului maxim stabilit de Directiva 90/642/CEE modificată.
(8)
Directiva 90/642/CEE modificată, precum și Directiva 86/362/CEE modificată prevăd adoptarea de măsuri la nivel comunitar în caz de notificare a nerespectării, precum și adoptarea normelor de aplicare necesare unei bune funcționări a activității de control.
(9)
Este necesar să se întocmească un breviar al sistemelor de control din toate statele membre având scopul de a îmbunătăți activitatea de control al reziduurilor de pesticide în Comunitate și de a contribui la buna funcționare a acesteia.
(10)
Este necesar să se stabilească normele de aplicare necesare unei bune funcționări a dispozițiilor în ceea ce privește activitatea de control. Este important ca aceste norme de aplicare să definească în mod clar măsurile și procedurile prin care Comisia poate acorda un ajutor financiar din alocările bugetare disponibile.
(11)
Măsurile prevăzute de prezentul regulament sunt conforme cu avizul Comitetului permanent fitosanitar,
ADOPTĂ PREZENTUL REGULAMENT:
Articolul 1
(1) Recomandările Comisiei adoptate în conformitate cu prevederile de la articolul 7 alineatul (2) litera (b) din Directiva 86/362/CEE și de la articolul 4 alineatul (2) litera (b) din Directiva 90/642/CEE pot acoperi perioade cuprinse între unu și cinci ani.
(2) Pentru a putea permite o gestionare anuală eficientă a programelor de control plurianuale, Comisia poate să depună proiecte de recomandări suplimentare și de confirmare anuale; acestea se prezintă Comitetului permanent fitosanitar, în conformitate cu articolul 7 alineatul (2) litera (b) din Directiva 86/362/CEE și articolul 4 alineatul (2) litera (b) din Directiva 90/642/CEE.
Articolul 2
Pentru a facilita funcționarea adecvată a prevederilor de la articolul 7 alineatele (2) și (3) din Directiva 86/362/CEE și de la articolul 4 din Directiva 90/642/CEE, Comisia:
1.
coordonează activitățile statelor membre cu privire la cerințele în materie de producție, înregistrare, manipulare și transmitere de informații referitoare la activitatea de control și la programele de control, dacă este cazul, cu ajutorul notelor orientative ale Comitetului permanent fitosanitar, în special liniile directoare privind procedurile de control al calității aplicabile analizelor reziduurilor de pesticide (5) și documentul de lucru care conține indicațiile destinate statelor membre pentru punerea în aplicare a recomandărilor Comisiei privind programele comunitare de control coordonat (6);
2.
acordă, din alocările corespunzătoare disponibile ale bugetului Comunității Europene, un ajutor financiar:
(a)
pentru organizarea la intervale regulate a testelor de competență, în principiu din doi în doi ani, la care participă toate laboratoarele care efectuează analize pentru a asigura calitatea, exactitatea și comparabilitatea informațiilor transmise în fiecare an de statele membre Comisiei și celorlalte state membre, selectate și însumate de Comisie în conformitate cu articolul 7 alineatul (3) din Directiva 86/362/CEE și articolul 4 alineatul (3) din Directiva 90/642/CEE;
(b)
pentru organizarea în vederea elaborării de proceduri de control al calității aplicabile analizelor reziduurilor de pesticide sub formă de note orientative ale Comitetului permanent fitosanitar și pentru organizarea de reexaminări periodice, în principiu din doi în doi ani, în cadrul reuniunilor experților, de aplicare a acestor proceduri în laboratoarele de analiză a reziduurilor din statele membre, în scopul de a garanta calitatea, exactitatea și comparabilitatea informațiilor transmise în fiecare an de statele membre Comisiei și celorlalte state membre, selectate și însumate de Comisie în conformitate cu articolul 7 alineatul (3) din Directiva 86/362/CEE și articolul 4 alineatul (3) din Directiva 90/642/CEE;
(c)
pentru organizarea anuală de studii, consultări și alte activități pregătitoare, necesare Comisiei pentru a pune în mod progresiv bazele unui sistem care să permită evaluarea expunerii alimentare efective la pesticide, pe baza datelor rezultate în urma activității de control, în conformitate cu articolul 7 alineatul (3) din Directiva 86/362/CEE și articolul 4 alineatul (3) din Directiva 90/642/CEE și
(d)
pentru organizarea la nivel comunitar a altor acțiuni necesare pentru o punere în aplicare adecvată a dispozițiilor de la articolul 7 alineatele (2) și (3) din Directiva 86/362/CEE și de la articolul 4 din Directiva 90/642/CEE, care pot fi identificate de Comisie și de Comitetul permanent fitosanitar.
Articolul 3
(1) Comisia desemnează beneficiarul sau beneficiarii ajutorului financiar prevăzut la articolul 2 alineatul (2), printr-o decizie adoptată în conformitate cu procedurile prevăzute la articolul 12 din Directiva 86/362/CEE și la articolul 10 din Directiva 90/642/CEE.
(2) Decizia Comisiei prevăzută la alineatul (1) menționează în special:
-
numele beneficiarului sau beneficiarilor ajutorului financiar comunitar;
-
costul total al acțiunii prevăzute și participarea părților interesate, inclusiv a Comunității Europene, la realizarea ei;
-
o descriere succintă a acțiunii proiectate;
-
un calendar pentru realizarea acțiunii.
Articolul 4
Rezultatele analizelor pe care statele membre le transmit anual Comisiei și celorlalte state membre, în conformitate cu prevederile articolului 7 alineatul (3) din Directiva 86/362/CEE și articolului 4 alineatul (3) din Directiva 90/642/CEE, sunt obținute în laboratoare:
-
care îndeplinesc cerințele de la articolul 3 din Directiva 93/99/CEE;
-
care depun toate eforturile necesare în vederea punerii în aplicare a procedurilor de control al calității aplicabile analizelor reziduurilor de pesticide prevăzute la articolul 2 alineatul (2) litera (b) din prezentul regulament.
Totodată, participarea statelor membre la programul comunitar coordonat se limitează la laboratoarele care au participat anterior la un set de teste de competență sau care vor participa la următorul set de teste de competență prevăzute la articolul 2 alineatul (2) litera (a) din prezentul regulament.
Articolul 5
(1) Comisia desemnează agenți special calificați pentru treapta de competență corespunzătoare pentru a controla, în colaborare cu autoritățile naționale, realizarea în statele membre a programelor naționale și comunitare de control al reziduurilor de pesticide conținute în exteriorul și în interiorul produselor alimentare de origine vegetală, inclusiv prelevarea de mostre și performanța laboratoarelor respective.
(2) Agenții vizitează autoritățile naționale din fiecare stat membru, care cooperează cu ei și care le acordă tot sprijinul necesar pentru a-și îndeplini sarcinile. Programele de vizite sunt organizate și realizate în colaborare cu statul membru implicat. În toate situațiile, autoritățile naționale rămân responsabile de realizarea operațiunilor de control.
(3) Comisia organizează vizite cu ajutorul agenților naționali, în cadrul unui calendar adecvat. Pe lângă experții statului membru care face obiectul vizitei, experții Comisiei pot fi însoțiți în timpul vizitei de unul sau mai mulți experți din unul sau mai multe state membre. În timpul vizitei, expertul sau experții statului membru desemnat de Comisie se conformează instrucțiunilor administrative ale Comisiei.
(4) După fiecare vizită, Comisia elaborează un raport scris. Statul membru în care se efectuează vizita are posibilitatea de a formula observații privind raportul în cauză.
(5) În cadrul Comitetului fitosanitar permanent, Comisia comunică rezultatele vizitelor efectuate în fiecare stat membru în mod regulat, prin rapoarte scrise adresate tuturor statelor membre. Comisia informează Parlamentul European. Totodată, Comisia publică aceste rapoarte în mod regulat.
(6) Dispozițiile prezentului articol sunt reexaminate înainte de 31 octombrie 2001.
Articolul 6
Prezentul regulament intră în vigoare la 1 aprilie 2000.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 martie 2000.